CELEX: 62020TN0583
Language: ro
Date: 2020-09-23 00:00:00
Title: Cauza T-583/20: Acțiune introdusă la 23 septembrie 2020 – Italia Wanbao-ACC/Comisia

9.11.2020   
            
            
               RO
            
            
               Jurnalul Oficial al Uniunii Europene
            
            
               C 378/41
            
         
      Acțiune introdusă la 23 septembrie 2020 – Italia Wanbao-ACC/Comisia
      (Cauza T-583/20)
      (2020/C 378/52)
      Limba de procedură: italiana
      
         Părțile
      
      
         Reclamantă: Italia Wanbao-ACC Srl (Borgo Valbelluna, Italia) (reprezentanți: P. Ferrari și F. Filì, avocați)
      
         Pârâtă: Comisia Europeană
      
         Concluziile
      
      Reclamanta solicită Tribunalului:
      
                  —
               
               
                  
                     Cu titlu principal:
                  
               
            
                  —
               
               
                  anularea în totalitate a Deciziei C(2020) 3118 final a Comisiei Europene din 15 mai 2020, cazul M.8947, Nidec/Whirlpool (Embraco Business), publicată la 14 iulie 2020 (denumită în continuare „Decizia 2”).
               
            
                  —
               
               
                  
                     Cu titlu subsidiar:
                  
               
            
                  —
               
               
                  anularea Deciziei 2 în măsura în care dispune ridicarea (waiver) interdicției de răscumpărare prevăzută la punctul 5 din Angajamente în ceea ce privește activele, brevetele, drepturile de proprietate intelectuală și know-how, drepturile tehnologice, proiectele de dezvoltare, contractele și relațiile cu clienții și furnizorii, listele de clienți, alte date și informații și personalul legat de versiunea VSD a seriei Delta.
               
            
                  —
               
               
                  
                     În orice caz:
                  
               
            
                  —
               
               
                  obligarea Comisiei la plata cheltuielilor de judecată;
               
            
                  —
               
               
                  adoptarea oricărei alte măsuri care este considerată adecvată.
               
            
         Motivele și principalele argumente
      
      Prezenta acțiune este îndreptată împotriva deciziei Comisiei din 15 mai 2020 prin care aceasta a retras condiția de „ne-răscumpărare” din condițiile referitoare la dobândirea de către Nidec Corporation a controlului asupra sectorului compresoarelor de refrigerare aparținând Whirlpool Corporation [cazul M.8947 – Nidec/Whirlpool (EMBRACO BUSINESS)], condiție prevăzută în decizia din 12 aprilie 2019, care a declarat operațiunea compatibilă cu piața internă, supunând însă această declarație anumitor condiții.
      În susținerea acțiunii, reclamanta invocă patru motive.
      
                  1.
               
               
                  Primul și al doilea motiv sunt întemeiate pe o aplicare și o interpretare eronate a normelor de drept, precum și pe denaturarea unor elemente de probă.
                  
                              —
                           
                           
                              Reclamanta arată în această privință că Comisia poate autoriza modificarea unor angajamente structurale precum cea în discuție numai în cazuri excepționale, și anume atunci când situația pieței a cunoscut schimbări (i) de o amploare semnificativă, (ii) cu caracter permanent și (iii) imprevizibile. În plus, trebuie (iv) ca problema de concurență care a condus la adoptarea angajamentelor să fi dispărut. Condițiile vizate la punctele (i)-(iv) sunt cumulative. Or, niciuna dintre aceste condiții nu este îndeplinită în speță.
                           
                        
                              —
                           
                           
                              În ceea ce privește condițiile referitoare la amploarea semnificativă de la punctul (i) și la dispariția problemelor de concurență cuprinse în Angajamente la punctul (iv), analiza elementelor de probă efectuată de Comisie pare, potrivit reclamantei, total distorsionată, iar interpretarea și aprecierea acestor elemente par în mod vădit iraționale.
                           
                        
            
                  2.
               
               
                  Al treilea și al patrulea motiv sunt întemeiate pe o insuficiență de cercetare și de motivare și pe contradicția cu deciziile anterioare
                  
                              —
                           
                           
                              Reclamanta arată în această privință că analiza cotelor de piață aferente care figurează în decizie se concentrează numai pe datele referitoare la volum și ignoră total datele referitoare la valoare. Acest mod de a proceda conduce nu numai la o analiză parțială, ci pare să fie în contradicție și cu Decizia C(2049) 2734 final a Comisiei din 12 aprilie 2019, cazul M.8947.
                           
                        
                              —
                           
                           
                              Tot în ceea ce privește datele referitoare la cotele de piață, reclamanta arată în plus că decizia atacată pare să se fundamenteze numai pe estimările furnizate de Nidec, şi anume un singur operator, care este în plus parte direct interesată. Comisia ar fi trebuit, cel puțin, să colecteze date de la alți operatori (prin intermediul unor cereri de informații, denumite „market tests”).